CELEX: 32013D0798
Language: el
Date: 2013-12-23 00:00:00
Title: Απόφαση 2013/798/ΚΕΠΠΑ του Συμβουλίου, της 23ης Δεκεμβρίου 2013 , για την επιβολή περιοριστικών μέτρων κατά της Κεντροαφρικανικής Δημοκρατίας

24.12.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 352/51
            
         ΑΠΌΦΑΣΗ 2013/798/ΚΕΠΠΑ ΤΟΥ ΣΥΜΒΟΥΛΊΟΥ
   της 23ης Δεκεμβρίου 2013
   για την επιβολή περιοριστικών μέτρων κατά της Κεντροαφρικανικής Δημοκρατίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 29,
   Εκτιμώντας τα ακόλουθα:
   
               (1)
            
            
               Στις 16 Δεκεμβρίου 2013 το Συμβούλιο εξέφρασε τη βαθειά ανησυχία του για την κατάσταση στην Κεντροαφρικανική Δημοκρατία (ΚΑΔ).
            
         
               (2)
            
            
               Στις 5 Δεκεμβρίου 2013, το Συμβούλιο Ασφαλείας των Ηνωμένων Εθνών εξέδωσε την απόφαση 2127 (2013), με την οποία επιβάλλεται εμπάργκο όπλων κατά της Κεντροαφρικανικής Δημοκρατίας (ΚΑΔ).
            
         
               (3)
            
            
               Για την εφαρμογή ορισμένων μέτρων απαιτείται περαιτέρω δράση από μέρους της Ένωσης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Απαγορεύεται η προμήθεια, η μεταφορά ή η πώληση οπλισμού και κάθε είδους συναφούς υλικού, συμπεριλαμβανομένων όπλων και πυρομαχικών, στρατιωτικών οχημάτων και εξοπλισμού, παραστρατιωτικού εξοπλισμού, και ανταλλακτικών τους στην Κεντροαφρικανική Δημοκρατία («ΚΑΔ») από πολίτες των κρατών μελών ή από το έδαφός τους ή με σκάφη ή αεροσκάφη που φέρουν τη σημαία τους, είτε αυτά κατάγονται είτε όχι από τα εδάφη τους.
   2.   Απαγορεύονται:
   
               α)
            
            
               η παροχή τεχνικής βοήθειας, υπηρεσιών διαμεσολάβησης και άλλων υπηρεσιών, περιλαμβανομένης της παροχής ένοπλων μισθοφόρων, που σχετίζονται με στρατιωτικές δραστηριότητες και η παροχή, η κατασκευή, η συντήρηση και η χρήση οπλισμού και σχετικού υλικού κάθε τύπου, συμπεριλαμβανομένων όπλων και πυρομαχικών, στρατιωτικών οχημάτων και εξοπλισμού, παραστρατιωτικού εξοπλισμού, και των ανταλλακτικών τους, αμέσως ή εμμέσως σε οποιοδήποτε φυσικό ή νομικό πρόσωπο, οντότητα ή φορέα στην ΚΑΔ ή προς χρήση στην ΚΑΔ,
            
         
               β)
            
            
               η χρηματοδότηση ή η παροχή χρηματοδοτικής βοήθειας που αφορά στρατιωτικές δραστηριότητες, συμπεριλαμβανομένων ιδίως της μη επιστρεπτέας βοήθειας, των δανείων και της ασφάλειας πιστώσεων για εξαγωγές, καθώς και της ασφάλισης και αντασφάλισης για κάθε πώληση, προμήθεια, μεταφορά ή εξαγωγή οπλισμού και σχετικού υλικού, ή η παροχή σχετικής τεχνικής βοήθειας, υπηρεσιών διαμεσολάβησης, και άλλων υπηρεσιών που σχετίζονται αμέσως ή εμμέσως με οποιοδήποτε πρόσωπο, οντότητα ή φορέα στην ΚΑΔ ή προς χρήση στην ΚΑΔ,
            
         
               γ)
            
            
               η εν γνώσει ή εκ προθέσεως συμμετοχή σε δραστηριότητες που έχουν ως αντικείμενο ή ως αποτέλεσμα να παρακάμπτονται οι απαγορεύσεις των σημείων α) ή β).
            
         Άρθρο 2
   1.   Το άρθρο 1 δεν εφαρμόζεται:
   
               α)
            
            
               στην πώληση, την προμήθεια, τη μεταφορά ή τις εξαγωγές όπλων και συναφούς πολεμικού εξοπλισμού με αποκλειστικό σκοπό τη χρήση από την Αποστολή για την εδραίωση της ειρήνης στην Κεντρική Αφρική (MICOPAX), τη Διεθνή Αποστολή Υποστήριξης της Κεντροαφρικανικής Δημοκρατίας (MISCA), το Γραφείο των Ηνωμένων Εθνών για την οικοδόμηση της ειρήνης στην Κεντροαφρικανική Δημοκρατία (BINUCA) και τη φρουρά του, την Περιφερειακή Task Force της Αφρικανικής Ένωσης (AU-RTF) και από τις γαλλικές δυνάμεις που έχουν αναπτυχθεί στην ΚΑΔ,
            
         
               β)
            
            
               στην πώληση, την προμήθεια, τη μεταφορά ή τις εξαγωγές προστατευτικών στολών, συμπεριλαμβανομένων των αλεξίσφαιρων γιλέκων και των στρατιωτικών κρανών, που εξάγονται προσωρινά στην ΚΑΔ από το προσωπικό των Ηνωμένων Εθνών, το προσωπικό της Ένωσης ή των κρατών μελών της, αντιπροσώπους των μέσων μαζικής ενημέρωσης και μέλη ανθρωπιστικών και αναπτυξιακών αποστολών και του σχετικού προσωπικού, αποκλειστικά και μόνο για προσωπική τους χρήση,
            
         
               γ)
            
            
               στην πώληση, την προμήθεια, τη μεταφορά ή τις εξαγωγές φορητών όπλων και συναφούς υλικού, προοριζόμενου αποκλειστικά για χρήση σε διεθνείς περιπόλους που μεριμνούν για την ασφάλεια στην τριεθνή προστατευόμενη περιοχή του ποταμού Sangha με σκοπό την αντιμετώπιση της λαθροθηρίας και της παράνομης διακίνησης ελεφαντοστού και όπλων, καθώς και άλλων δραστηριοτήτων που αντιτίθενται στο εθνικό δίκαιο της ΚΑΔ ή στις διεθνείς νομικές υποχρεώσεις της ΚΑΔ,
            
         2.   Το άρθρο 1 δεν εφαρμόζεται:
   
               α)
            
            
               στην πώληση, την προμήθεια, τη μεταφορά ή τις εξαγωγές μη φονικού στρατιωτικού εξοπλισμού προοριζόμενου αποκλειστικά για ανθρωπιστική χρήση ή προστασία και για τεχνική βοήθεια,
            
         
               β)
            
            
               στην πώληση, την προμήθεια, τη μεταφορά ή τις εξαγωγές όπλων και άλλου συναφούς φονικού στρατιωτικού εξοπλισμού στις δυνάμεις ασφαλείας της ΚΑΔ, προοριζόμενου αποκλειστικά για υποστήριξη ή για χρήση κατά τη διαδικασία μεταρρύθμισης του τομέα της ασφάλειας (ΜΤΑ) στην ΚΑΔ,
            
         
               γ)
            
            
               στην πώληση, την προμήθεια, τη μεταφορά ή τις εξαγωγές όπλων και συναφούς υλικού καθώς και συναφούς τεχνικής ή χρηματοδοτικής στήριξης, περιλαμβανομένου του προσωπικού,
            
         όπως εγκρίθηκε εκ των προτέρων από την επιτροπή της παραγράφου 57 της απόφασης 2127 (2013) του ΣΑΗΕ.
   Άρθρο 3
   Η παρούσα απόφαση τίθεται σε ισχύ την ημερομηνία δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 23 Δεκεμβρίου 2013.
      
         
            Για το Συμβούλιο
         
         
            Ο Πρόεδρος
         
         L. LINKEVIČIUS